Predkladacia správa

k návrhu zákona o transformácii Špecializovaného liečebného ústavu Marína, štátny podnik

Podnet na vypracovanie návrhu zákona
	Ministerstvo zdravotníctva Slovenskej republiky predkladá návrh zákona mimo Plánu legislatívnych úloh vlády Slovenskej republiky na rok 2005. 

Vyjadrenie účelu a odôvodnenie potreby návrhu zákona
	Cieľom navrhovaného zákona je umožniť transformáciu Špecializovaného liečebného ústavu Marína so sídlom v Kováčovej, štátneho podniku na akciovú spoločnosť tak ako to ustanovuje § 84 a nasl. zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

Obsah návrhu zákona
	Návrh zákona ustanovuje predmet a účel zákona, zrušenie štátneho podniku, spôsob založenia akciovej spoločnosti, predmet vkladu,  určenie hodnoty nepeňažného vkladu, prechod vlastníckeho práva, základné imanie, rezervný fond, akcie a  predmet podnikania.

Dopad na štátny rozpočet
	Realizácia zákona nemá finančný, ekonomický dopad na rozpočet, rozpočty obcí, vyšších územných celkov. Návrh zákona nemá dopad na podnikateľské prostredie a nemá dopad na zamestnanosť. Finančný dopad na štátny rozpočet je uvedená v doložke dopadov. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Dôvod nesprístupňovania návrhu zákona
	Nie je dôvod na nesprístupňovania návrhu zákona.

Dňa 11. januára 2006 bolo nové znenie návrhu zákona prerokované vládou SR, avšak rokovanie k tomuto bodu bolo prerušené z dôvodu uplatnenia pripomienok vznesených Generálnou prokuratúrou SR. 
Ministerstvo zdravotníctva SR akceptovalo pripomienku týkajúcu sa doplnenia ustanovenia o zrušení štátneho podniku (§ 2 ods. 2 návrhu) formuláciou, že rozhodnutie ministerstva o zrušení štátneho podniku nepodlieha preskúmaniu súdom. 
	Pripomienka týkajúca sa nami ustanovenej nemožnosti zmeny predmetu podnikania nového subjektu (§ 10 ods. 1 návrhu) nebola akceptovaná, keďže toto ustanovenie nebráni rozšíreniu predmetu činnosti, zabezpečuje len, aby predmetné zariadenie naďalej poskytovalo zdravotnú starostlivosť. Podpredseda vlády podporil nami navrhnuté ustanovenie. 
	Generálna prokuratúra dala na zváženie, aby pre ochranu „privatizovaného“ majetku štátu bolo použité ustanovenie § 45 ods. 6 zákona č. 92/1991 Z. z. Opäť sme však pripomienku neakceptovali s priklonením sa k názoru Legislatívnej rady vlády SR, kde bolo povedané, že toto ustanovenie sa nevzťahuje na nami predložený návrh zákona.